Aalborg DHs 25-årige stregspiller Sabine Pedersen skifter efter denne sæson til Viborg HK.

Aalborg DH bekræfter, at den 25-årige stregspiller Sabine Pedersen forlader klubben til fordel for ligakonkurrenterne Viborg HK, som hun har skrevet en toårig kontrakt med. Selvom Sabine Pedersen for nylig forlængede sin kontrakt med Aalborg DH for de næste to år, så har hun altså indgået en anden aftale med Viborg, som hun skifter til 1. juli. Dermed bliver profilen i Aalborg DH resten af sæsonen. Direktør i Aalborg DH Lars Steffensen siger om skiftet: - Vi er naturligvis kede af, at Sabine forlader os, og det er en stor personlighed og en fantastisk spiller, som vi sender videre i ligaen. Vi er glade for, at vores fortsatte talentudvikling afspejles i en kommende landsholdsspiller, som dog har valgt at prøve kræfter med en ny håndboldfilosofi.